Ogres novada domes deputāta
Egila Helmaņa

atklāta vēstule

Ogres novada domes priekšsēdētāja vietniecei 
tautsaimniecības, sporta un tūrisma jautājumos
Valdai Gailei

par iespēju nodrošināt pašvaldības aģentūras "Dziednīcas" baseina darbu vasaras periodā un
sporta skolas izveidošanu 

Ļ. cien. Gailes lundze!

	Nesen Ogres novada domes komiteju sēdē pašvaldības aģentūras "Dziednīca" direktors J. Meijers informēja deputātus par iepriekšējā gadā paveikto un iesniedza arī aģentūras darbības gada finansu pārskatu. No viņa teiktā kļuva skaidrs, ka "Dziednīcas" ēkā esošais peldbaseins atsāks darbu septembra sākumā, tātad, visu vasaru tas bijis slēgts. Meijera kungs paskaidroja, ka tā Ogrē esot jau gadiem ierasta prakse, jo jau maijā krītoties baseina apmeklētāju skaits, kas padarot tā ekspluatāciju nerentablu.
	Es tomēr nepiekrītu šādam viedoklim. Pirmkārt, sabiedriskās būves pamatfunkcija nav nest peļņu, bet gan nodrošināt zināmu pakalpojumu sniegšanu novada iedzīvotājiem, jo īpaši tādu, kam nav praktiskas iespējas atrast alternatīvu novada teritorijā. Otrkārt, peldēšanas nodarbības daudziem iedzīvotājiem rekomendētas kā viņu veselību uzlabojošs faktors, dažiem tā nozīmēta pat kā neiztrūkstošs rehabilitācijas posms pēc dažādām saslimšanām un tā pārtraukšana uz trim mēnešiem var šo rehabilitācijas procesu būtiski ietekmēt. Treškārt, daudzi bērni un jaunieši ir izteikuši vēlmi pievērsties peldēšanas sportam nopietnāk nekā tikai izklaides vai veselības uzlabošanas nolūkā. Diemžēl Ogrē šāda iespēja viņiem ir liegta tieši baseina darbības pārtraukuma dēļ vasaras periodā. Turklāt šis faktors būtiski kavē arī iespējamu profesionālu treneru piesaistīšanu šādu jauniešu apmācībā. 
	Uzskatu, ka minētie faktori ir pietiekams iemesls, lai Ogres novada dome izanalizētu iespējas nodrošināt "Dziednīcas" baseina darbu visa gada garumā. Esmu pārliecināts, ka novada budžeta iespējas to atļauj, ja vien ir vēlme un patiesa izpratne par iedzīvotāju vajadzībām. Bieži līdzekļi tiek tērēti visai dikutabliem mērķiem, sākot ar dažādu videoklipu filmēšanu un beidzot ar neizprotamiem pabalstiem atsevišķām personām, par kuru darbību Ogres novada iedzīvotājiem ir visai miglains priekšstats. Būtībā neliela naudas pārdale un racionālāka finansu atbalstu dāvāšanas politika, manuprāt, ļautu atrast līdzekļus baseina darba nepārtrauktai nodrošināšanai.
	Vēl vēlos vērst Jūsu uzmanību uz jautājumu, kuru nereti uzdevuši novada iedzīvotāji - vai esot tik modernai sporta bāzei, kāda ir "Dziednīcas" rīcībā, nevarētu Ogrē izveidot sporta skolu, kurā bērni un jaunieši jau kvalitatīvi augstākā līmenī apgūtu nepieciešamās prasmes? Uzskatu, ka to noteikti var izdarīt, sākumā, iespējams, aprobežojoties ar speciālu sporta novirziena klašu izveidi pie pašvaldības skolām, kas vēlāk, veiksmīgas attīstības un iedzīvotāju atsaucības gadījumā, tiešām varētu kalpot kā aizmetņi stabilas un patstāvīgas sporta skolas izveidošanai. Pagājušā sasaukuma novada domes Sporta komisijas sēdē šis jautājums konceptuāli jau tika izdiskutēts un deputāti vienbalsīgi pauda atbalstu idejas realizēšanai. Šobrīd arī deputātu aktivitāte ir noplakusi, visticamāk, trūkstot iniciatīvai no domes vadības puses.
	Turklāt informēju Jūs, ka savulaik esmu jau uzsācis sarunas ar Ogres Sporta centra vadītāju Māri Kurloviču par iespēju veidot specializētas peldēšanas treniņu grupas, izmantojot šīs stuktūras resursus. Pagaidām iecere apstājusies vien idejas līmenī, jo Sporta centram nav nepieciešamās treniņu bāzes, tomēr uzskatu, ka arī šajā virzienā manis uzsāktais darbs būtu turpināms un attīstāms. 
	Gadījumā, ja šī iecere Jums liekas utopiska vai pārlieku lielu darba un ieguldījumus prasoša, iesaku sazināties ar kolēģiem Jelgavā, kur šāds projekts jau sen ir sekmīgi realizēts. Vēlos uzsvērt, ka Jelgavas baseins tika uzbūvēts vienlaikus ar Ogres baseinu, tomēr sasniegtie rezultāti ir diametrāli pretēji - ja Ogrē baseins strādā tikai daļējas noslodzes režīmā, tad Jelgavā jau praktiski ir izveidota sporta skola, kuras darbība sniedz gluži taustāmus rezultātus - tieši no Jelgavas nākušie peldētāji nosaka toni un ir vislabākie savā jomā visas valsts mērogā un pamazām iekaro arvien nozīmīgāku vietu arī starptautiskajā arēnā, tādējādi nesot pasaulē ne vien Latvijas, bet arī Jelgavas vārdu. Neredzu nevienu pamatotu iemeslu, kāpēc mēs nevarētu sekot kolēģu piemēram. Manuprāt, būtu lietderīgi klātienē iepazīties ar Jelgavas  pieredzi darba organizācijā un uzsākt darbu pie līdzīgu pasākumu realizēšanas Ogrē.

	Ņemot vērā iepriekš teikto, lūdzu:

	1. Izveidot darba grupu ar mērķi nodrošināt baseina pieejamību visa gada garumā, meklējot un piešķirot tam nepieciešamos līdzekļus no novada budžeta. Šo līdzekļu pastāvīgu piešķiršanu iestrādāt novada finansu darbības tālākajā plānošanā.

	2. Sadarbībā ar atbildīgo novada domes priekšsēdētāja vietnieci Vitu Pūķi, apzināt novada bērnu un jauniešu iespējamo ieinteresētību un gatavību profesionāli augstākā līmenī nodarboties ar peldēšanu un cietiem ar baseina izmantošanu saistītiem sporta veidiem. 

	3. Vadoties no iegūtajiem rezultātiem, uzsākt darbu pie speciālas sporta skolas (vai specializētu sporta novirziena klašu) izveidošanu, piesaistot gan novada sporta dzīves, gan izglītības jautājumu speciālistus, ieskaitot skolu vadību un "Dziednīcas" direktoru, koordinējot šo darbu ar Ogres Sporta centra vadību.

	4. Organizēt domes speciālistu un deputātu braucienu uz Jelgavu, lai iepazītos ar kolēģu pieredzi baseina ekspluatācijā un speciālas bērnu un jauniešu sporta skolas izveidē, izmantojot baseinu kā bāzi.

	5. Veidot darba grupu sporta skolas (vai specializēto sporta novirziena klašu) izveidei Ogres pilsētā, analizējot finansu resursu piešķiršanu no novada budžeta un meklējot iespējas rast papildus līdzekļus projekta īstenošanai arī ārpus novada budžeta iespējām (piemēram, saistoties ar Latvijas Olimpisko komiteju un profesionālām sporta federācijām un biedrībām). Vienlaikus apzināt varbūtēju investoru vai sponsoru piesaisti šim projektam, izstrādājot speciālu piedāvājumu vai nolikumu.

	Novērtējot Jūsu līdzšinējo ieguldījumu bērnu un jauniešu interešu realizācijas daudzveidības nodrošināšanā Ogres novadā, kā arī Jūsu organizatores spējas daudzu projektu realizēšanā, esmu pārliecināts, ka ar atsaucību uzņemsiet šos priekšlikumus un ķersieties pie darba. Būtisks faktors ir arī Jūsu līdzšinējā sadarbība un kopēju finansu dokumentu radīšanas prakse ar aģentūras "Dziednīca" vadību, kas gan līdz šim vairāk bijusi vērsta destruktīvā virzienā. Pieļauju, ka tas noticis Jūsu pārlieku lielās paļāvības dēļ uz kolēģes Vitas Pūķes nekļūdīgumu, tomēr esmu pārliecināts par Jūsu spēju izdarīt pareizos secinājumus un turpmāk savu aktivitāti vērst visam novadam būtisku projektu attīstīšanā, nevis bremzēšanā.
	Atkārtoti apliecinu, ka esmu gatavs no savas puses sniegt visu nepieciešamo atbalstu, kontaktus un zināšanas, lai šis projekts tiešām tiktu realizēts, jo Ogres novada iedzīvotāju un īpaši  bērnu un jauniešu interesēm būtu jāstāv pāri jebkādām politiskām domstarpībām, personiskai ieinteresētībai un cilvēciskiem vājuma brīžiem.

Ar patiesu cieņu

Egils Helmanis
Ogres novada domes deputāts

2013. gada 26. augustā